Kodeks Koldína (cz. "Koldínōv zákoník"), ôficjalnie zwany Prawa miastowe czeskigo krōlestwa ("Práva městská království českého") – kodyfikacyjŏ miastowego prawa istych Czech. Historyjŏ. Autorym "Kodeksu" je kanclyrz Pavel Kristián ze Koldína (†1589). "Kodeks" napisoł już we 1569 roku, jednak skirz ôpozycyje miast magdeburskigo prawa ukŏzoł sie ôdciskym i zatwierdzynie cysŏrza Rudolfa II dostoł dopiyro dziesiyńć lŏt niyskorzij. Czeske miastowe prawo we kodyfikacyje Koldína ôsiōngło szpica we recepcyji rzimskigo prawa. "Kodeks Koldína" ôstoł przijynty we Cieszynie już we 1598 roku, na Morawach we drugim chycie XVII stoleciŏ i na zaczōntku XVIII stoleciŏ a na Gōrnym Ślōnsku we piyrszym chycie XVIII stoleciŏ. We 1784 roku rozciōngniynty ôstoł zakres pasowaniŏ prywatnoprawnych norm "Kodeksu" tyż na chopach na Morawach i Austryjŏckim Ślōnsku. Ôbowiōnzowało do 1811 roku.